Pernille Vermund (NB), 2023-04-21:
Politikerne er til for folket.
Mørklægning er uacceptabelt i et demokratisk samfund.
Danskerne skal have indsigt i, hvad der sker.
I 2013 vedtog politikerne den gældende offentlighedslov – mørklægningsloven, som den siden hen er blevet kendt som.
Den har gjort det vanskeligt og i flere tilfælde umuligt for borgere og for journalister at gå politikerne efter i sømmene.
Særlig ministerbetjeningsreglen er kritisabel.
Den giver politikerne mulighed for at forhindre borgerne i at få indsigt i oplysninger, som det ikke behager politikerne at dele.
Derfor har Nye Borgerlige flere gange både fremsat og bakket op om forslag om at ophæve ministerbetjeningsreglen.
Og ja, mørkelygten har været flittigt brugt, ikke mindst i sager, som har og har haft bevågenhed fra et stort flertal i befolkningen.
Og det er ikke småting, ministerbetjeningsreglen og mørklægningsloven har dækket over, har forhindret journalister i at sætte spot på og har forhindret danskerne i at få svar på.
Med henvisning til offentlighedsloven er danskerne blevet nægtet aktindsigt i en sag nævnt i Berlingske med overskriften »Hellige krigere i Syrien hæver kontanthjælp i Danmark«.
Ministerbetjeningsreglen blev også brugt til at mørklægge dele af sagen om Tyrkiets løsladelse af den mistænkte bag attentatforsøget på Lars Hedegaard.
Finansministeriet og Skatteforvaltningen har med hjemmel i offentlighedsloven nægtet indsigt i akter med relation til skandalen om fejl i Skatteforvaltningens ejendomsvurderinger.
I en enkelt aktindsigt har offentlighedsloven været brugt til at hemmeligholde hele 27 dokumenter.
Og under coronakrisen har ministerbetjeningsreglen også mørklagt materiale og korrespondance på tværs af danske myndigheder, der ligger til grund for regeringsbeslutningerne.
Det er bare få af en lang række af eksempler på, hvad ministerbetjeningsreglen skaber af problemer i forhold til aktindsigt for danskerne.
Åbenhed var udgangspunktet i den tidligere offentlighedslov, og sådan bør det være igen.
Det ville være klædeligt i et demokratisk samfund som det danske.
Siden offentlighedsloven blev ændret i 2013, har den været gennemgået af flere udvalg og undersøgelser.
Bo Smith-udvalget, en undersøgelse fra Folketingets Ombudsmand, Ytringsfrihedskommissionen og senest Dybvadudvalget konkluderer alle, at åbenheden i den offentlige forvaltning er blevet mindre, og flere peger helt konkret på ministerbetjeningsreglen som synderen.
Og her var håbet kortvarigt lysegrønt.
Flere af de partier, som i sin tid stemte for ændringerne af offentlighedsloven, har siden fortrudt.
Det blev derfor i sidste valgperiode vedtaget, at der skulle indkaldes til forhandlinger, og det blev der også, og vi havde et enkelt møde, måske to.
Men det trak ud over flere år, og sidst i valgperioden blev det klart, at de såkaldte forhandlinger mere var en syltekrukke eller et røgslør – et røgslør, der sikrede, at magtpartierne, særlig Venstre og Socialdemokratiet, kunne fortsætte med at forhindre borgerne i at få indsigt i oplysninger, som det ikke behager partiernes ministre at dele.
Syltekrukke var da også, hvad jeg tænkte, da jeg så regeringsgrundlaget fra SVM-regeringen og kunne læse, at man nu ville nedsætte et nyt udvalg.
Jeg er derfor instinktivt og måske lidt klog af skade skeptisk over for det forslag, vi behandler i dag.
For forslaget fra DF handler nemlig ikke om politisk handling, men derimod om præcis det samme, som regeringen har foreslået: et udvalg.
Og i Nye Borgerlige frygter vi, at det ender præcis samme sted, som det plejer at ende: Borgernes penge bliver brugt på endnu mere papirnusseri, endnu en syltekrukke.
Når det er sagt, stemmer vi for forslaget.
Det gør vi, ikke mindst fordi det, når der nu er et flertal for i en eller anden udstrækning at nedsætte et udvalg, så også skal ske så tidligt som muligt.
Når vi taler syltekrukke, handler det jo om, at den ikke skal stå for længe.
Åbenhed var udgangspunktet i den tidligere offentlighedslov, og sådan bør det være igen.
Det vil være klædeligt i et demokratisk samfund som det danske.
Tak for ordet.